**Боргеската Галерија** (итал. *Galleria Borghese*) е уметничка галерија сместена во поранешната палата *Вила Боргезе Пинчијана*, опкружена со огромен парк во центарот на Рим. Галеријата изложува значаен дел од Колекцијата Боргезе на слики, скулптури и антиквитети, која почнал да ја собира кардиналот Скипионе Боргезе (1576 – 2 октомври 1633), внук на папата Павле V. Вилата била изградена од архитектот Фламинио Понцио врз основа на нацрти од Скипионе како вила за излети и забави на ридот Пинчио, на периферијата на тогашниот град, и целосно била завршена во 1633.

Скипионе бил првиот патрон на Џан Лоренцо Бернини и посветен собирач на дела од Караваџо кој денес е претставен во галеријата со сликите „Момче со кошница овошје", „Свети Ероним", „Болниот Бахус" и други. Други значајни слики се „Света и земна љубов" од Тицијан, „Погребението Христово" од Рафаел и дела од Петер Паулус Рубенс и Фредерико Барочи. 

Една од погодностите на галеријата е тоа што е компактна и сместена во само 20 простории на два ката, така што може да се разгледа за помалку од 2 часа. 

Во 1808 година принцот Камило Филипо Лудовико Боргезе, зет на Наполеон, бил присилен да му ја продаде колекцијата на римски скулптури и антиквитети на императорот. Поради тоа, „Боргескиот гладијатор", позната и најценета скулптура од колекцијата, денес се наоѓа во Лувр. Самата Паулина пак, позирала полуоблечена за статуата „Венус Виктрикс" (1805) од Канова, која се наоѓа во приземјето на галеријата.

Колекции
--------

### Скулптури и мозаици

На приземјето се сместени класични антиквитети од 1.-3. век, вклучувајќи го и мозаикот со гладијатори кој бил откриен на друго место во Рим во 1834. Од класичните и неокласичните скулптури се издвојуваат „Венус Виктрикс" од Канова, и голем број дела од Бернини. 

Мозаикот со гладијатори, околу 320. година.
Венус Виктрикс од Канова.
### Бернини во галеријата Боргезе

Многу од скулптурите на Бернини се изложени токму на местата за кои биле планирани. Некои од позначајните се „Јарецот Амалтеа со бебето Јупитер и Фаун" (1615),, „Аполон и Дафне" (1622–25) и „Давид" (1623) кои се сметаат за зачетници на барокната скулптура. 

### Слики

На горниот кат се сместени поголемиот дел од вредните дела од Тицијан, Рафаел, Караваџо, и други познати мајстори. 

### Колекција на музички инструменти

Оваа колекција е составена од инструменти од западните и античките култури (Египетска, Грчка и Римска, како и инструменти од Америка, Африка и Океанија. Колекцијата на музејот му ја подарил оперскиот пејач Еван Горга и е најголемата колекција подарена на музејот.

Музеи во близина на галеријата
------------------------------

Во паркот на Вилата Боргезе се сместени Националната галерија на модерна уметност со дела од италијанската уметност од 19. и 20. век, и Националниот музеј на Етрурска уметност кои содржи дела од пред-римско време пронајдени во околината на Рим. 

|  |  |
| --- | --- |
| Ризница | „Боргеска галерија" на Ризницата ? |

Надворешни врски
----------------

* Официјална страница на англиски Архивирано на 25 февруари 2021 г.
* Архитектурата и градините на Вила Боргезе (англиски)
* Критики за Галеријата Боргезе Архивирано на 20 август 2008 г.
* Сателитска фотографија на галеријата и околните паркови

Наводи
------

1. ↑  Принцот Камило Филипо Лудовико Боргезе се оженил со Паулина, сестрата на Наполеон.
2. ↑  Web Gallery of Art, image collection, virtual museum, searchable database of European fine arts (1100-1850)
3. ↑  „Apollo and Daphne by BERNINI, Gian Lorenzo". Архивирано од изворникот на 2005-11-15. Посетено на 2008-12-07.
4. ↑  Web Gallery of Art, image collection, virtual museum, searchable database of European fine arts (1100-1850)
5. ↑
6. ↑  „National Museum of Musical Instruments". Архивирано од изворникот на 2005-10-25. Посетено на 2008-12-07.

Координати: 41°54′50″ N; 12°29′31″ E﻿ / ﻿41.914° СГШ; 12.492° ИГД﻿ / 41.914; 12.492